ঝিনাইদহে আ. লীগ কর্মীকে কুপিয়ে হত্যা
ঝিনাইদহ শহরে এক আওয়ামী লীগ কর্মীকে কুপিয়ে হত্যা করেছে দুর্বৃত্তরা।
আজ মঙ্গলবার সন্ধ্যা ৭টার দিকে শহরের হামদহ এলাকার ঘোষপাড়ায় এ ঘটনা ঘটে।
নিহত বরুণ ঘোষ (৪২) শহরের ঘোষপাড়া এলাকার বাসিন্দা ছিলেন।
ঝিনাইদহ সদর থানার ভারপ্রাপ্ত কর্মকর্তা (ওসি) শাহীন উদ্দিন দ্য ডেইলি স্টারকে এসব তথ্য নিশ্চিত করেছেন।
স্থানীয়রা জানায়, বরুণ আওয়ামী লীগের রাজনীতি করতেন। সদ্য সমাপ্ত জাতীয় সংসদ নির্বাচনে ঝিনাইদহ-২ আসনে নৌকা প্রতীকের প্রার্থীর পক্ষে কাজ করেন তিনি। নির্বাচন নিয়ে দ্বন্দ্বের জেরে বরুণকে হত্যা করা হয়েছে বলে ধারনা স্থানীয়দের।
ঝিনাইদহ-২ আসনে নৌকা প্রতীকের প্রার্থী ছিলেন তাহজীব আলম সিদ্দিকী। তাকে হারিয়ে জয়ী হয়েছেন স্বতন্ত্র প্রার্থী নাসের শাহরিয়ার আলম জাহেদী।
তাহজীব সিদ্দিকী দ্য ডেইলি স্টারকে বলেন, 'নির্বাচনের সময় বরুণ নৌকার পক্ষে কাজ করেছে। চিহ্নিত সন্ত্রাসীরা তাকে কুপিয়ে হত্যা করেছে।'
ওসি শাহীন উদ্দিন বলেন, 'ঘোষপাড়া এলাকায় বরুণকে কুপিয়ে জখম করে দুর্বৃত্তরা। গুরুতর আহত অবস্থায় তাকে উদ্ধার করে ঝিনাইদহ সদর হাসপাতালে নিয়ে গেলে কর্তব্যরত চিকিৎসক মৃত ঘোষণা করেন। তবে কী কারণে তাকে হত্যা করা হয়েছে তদন্ত ছাড়া বলা সম্ভব না।'
নৌকা প্রার্থী তাহজীব আলম সিদ্দিকী ও স্বতন্ত্র প্রার্থী নাসের শাহরিয়ার আলম জাহেদী। স্বতন্ত্র প্রার্থী এই ভোটে জয়লাভ করেন।

ঝিনাইদহ শহরে এক আওয়ামী লীগ কর্মীকে কুপিয়ে হত্যা করেছে দুর্বৃত্তরা।